M. Sabolová, poslankyňa: (2004-03-10):
Chcela by som sa veľmi krátko a veľmi jednoducho nie ako lekár a odborník ako predo mnou vystupujúci mnohí kolegovia vyjadriť k správe o pripravenosti rezortu zdravotníctva na plnenie koncepcie. Mne ako nie lekárovi  a nie odborníkovi, ale už myslím ani nie celkom laickej verejnosti po niekoľkých rokov v parlamente pripadá táto správa ako akýsi filozofický traktát, a nie exaktný výklad, kde by správa mala jasne definovať, veľmi jednoducho možno na dvoch troch stranách, ako postupuje  koncepcia zdravotníctva a ako máme pripravené základné podkladové materiály na zrealizovanie reformy. Sme v druhom roku vlády v tomto volebnom období a je najvyšší čas, aby tento parlament, ak sa chce vyrovnať s transformáciou zdravotníctva, prijal základné normy na realizáciu tejto  transformácie. Mne chýba aj v tomto materiáli už konkrétnejšia myšlienka, ako vyzerajú v skutočnosti nielen filozoficky a v nejakom pohľade a nadhľade zákony, ktoré vraj sú pripravené už na pripomienkové konanie. Ja som dala do Hodiny otázok na zajtrajší deň pánu ministrovi, snáď na niektoré dostanem odpoveď, aj otázky, a možno aj dnes dostanem odpoveď, kde môže nájsť poslanec, laická verejnosť alebo laická verejnosť taká, ako som ja, poslanec, ktorý už niečo rozumie snáď v rezorte, návrhy zákonov, ktoré nie je možné nájsť ani na webových  stránkach, ani v pripomienkovom konaní, a ako sa potom možno vyjadriť  aj adresnejšie trebárs aj v takejto koncepcii. Nebudem citovať a čítať mnohé myšlienky, ako tu zazneli z predkladaného materiálu, len veľmi útržkovito sa opýtam,  pretože mi niečo nie je jasné, niečo mi pripadá, že ma to aj teda poburuje, lebo štýl opisu jednotlivých bodov  programového vyhlásenia vlády  je neprimeraný a poviem na hranici možno aj takého etického postoja, pohľadu. My všetci sa musíme pripraviť prevziať zodpovednosť a mieru zodpovednosti a angažovanosti  na vlastnom zdraví, ale pán minister alebo spracovateľ správy, prepáčte, sme zvyknutí čoraz viac konzumovať takzvané zlé statky, cigarety, alkohol, drogy a menej uprednostňujeme takzvané dobré statky, zeleninu, vitamíny. Spoločnosť, ktorá si myslí, že zdravotné hriechy, ktorých sa dopúšťala roky, sa dajú odstrániť za týždeň v nemocnici a tak ďalej. Prepáčte, dnes je situácia taká, je to podľa mňa úplne neprimeraná časť v tomto materiáli, ale, prepáčte, dnes si myslíte, že nejedia zeleninu len tí, ktorí fajčia, drogujú alebo pijú? Mne sa zdá, že dnes aj sociálna situácia obyvateľov niekedy ich núti možno sa nie celkom dobre stravovať, a to je aj na nás, aby sme aj sociálne zákony a vlastne ten princíp  zdravotno-sociálny vyvážili, aby sme skutočne možno takú v úvodzovkách poviem hlúposť do takejto správy nenapísali. Prepáčte mi možno aj  niekedy za tón a možno za jednoduchosť, ale my sme nepotrebovali počúvať nejaké názory jednotlivcov, my sme chceli vedieť, aké kroky podnikne rezort pre to, aby sme mohli transformáciu urýchliť. Ak chceme hovoriť o finančných zdrojoch, veľmi kratučko, opäť len jedna časť. Rezort zdravotníctva je pripravený na reformu dokonale, kľúčovým predpokladom vyššej utilizácie vzácnych zdrojov je zvýšiť akcieschopnosť ponukovej strany zdravotného systému. Pre normálneho obyčajného človeka z toho nevyplýva žiadna odpoveď, neviem, čo tým autor myslel.  Ale z celého odseku mi je jasné a z tých dvojpätinových účastí občanov na zdravotnom systéme a že za zvyšné tri pätiny občanov prispieva štát. Na inom mieste hovoríte, pán minister, že my nepotrebujeme do rezortu zdroje, čo si nemyslím, pretože potom neviem dôvod, prečo sa zadlžujeme, ak nepotrebujeme do rezortu zdroje. Ale myslím si, že jedinou cestou, a to aj kdesi uvádzate, čo si myslím, že chválim, že bude musieť štát za svojich poistencov zvážiť odvody do poisťovní, aby sa vlastne vyrovnával  príspevok tých, ktorí pracujú, a tých, za ktorých platí štát. Je to vzhľadom na ekonomickú situáciu, ale bez toho neurobíme vyrovnaný rozpočet žiadnej nemocnici ani v celom zdravotnom systéme. A to, čo možno je dôležité a možno je aj na nás na poslancoch, že sme ani pri jednom prerokovaní poistných rozpočtov zdravotných poisťovní neznížili režijné náklady týchto poisťovní. Myslím si, že sú dostatočne vybudované a vybavené na to, aby sa znížilo percento režijných nákladov a aby vlastne tieto zdroje poisťovní išli do zdravotnej starostlivosti, pretože sú na to viazané v zdravotných poisťovniach. Vôbec si nemyslím, a to je možno taká moja zásadná výhrada, čo sa týka poisťovní, že bude dobrý systém akciových spoločností v poistnom systéme. Nikto nevidel návrh zákona, aspoň ja nie, možnože niektorí z vás áno, pretože sú neverejné, aby sa dalo vyjadriť, či  systém, ktorý tu obhajujete, je dobrý a či biznis v poisťovníctve, v zdravotníctve bude dobrý k vyššej ekonomickej efektívnosti liečby a k spokojnosti pacientov, že by sme mali presunúť ťažiskové služby do ambulantnej siete. Priznám sa, môj nekonečný zápas v tomto parlamente  niekoľko rokov v predchádzajúcom období o agentúry domácej ošetrovateľskej starostlivosti, dnes už možno druhý rok zápas o hospicovú starostlivosť, ktorá by mala byť poskytovaná a myslím si, že ak ju chceme dať bližšie k občanovi a záleží nám na tom, aby bola lacnejšia, mala by byť sprístupnená či v mobilných hospicoch, či vôbec ako v celej tej hospicovej štruktúre, a mám pocit, že ani dnes, keď máme už nejaké legislatívne možnosti, to nevyužívame. Hodne hovoríme o prevencii a hovoríme pri prevencii stále len o kardiovaskulárnych a onkologických ochoreniach. Mám pocit, ako keby neboli iné a možno dosť vážne dobové ochorenia, ktoré by bolo treba posilniť a o ktorých by sme mali aj v koncepcii viac hovoriť. Ku skutočnej príčine vysokej miery korupcie možno len veľmi krátko. Prepáčte, mňa uráža, ak správa hovorí, že na Slovensku sa udomácnila a pramení z veľkej miery z toho, že na Slovensku je zvykom dodržiavať pravidlá hry a pre ľudí sa zdá z veľkej miery krátkodobo výhodnejšie pravidlá porušovať s cieľom získania určitého úžitku. Ja si dovolím povedať, že väčšina obyvateľov sa nespráva takto, a preto si myslím, že tiež sú to neprimerané vyjadrenia v tejto správe. Chcem sa opýtať, ak hovoríme o zdravotnej starostlivosti a o Úrade pre dohľad nad systémom. Neuralgickým bodom reformy zdravotníctva je rozpor medzi obmedzenými zdrojmi a nekonečnými potrebami, požiadavkami občanov voči zdravotníckemu systému, že by mal byť akýsi základný balík zdravotnej starostlivosti hradený z verejného zdravotníckeho balíka. Chcem sa opýtať, kto objektivizoval potreby, lebo nekonečné potreby nepoznám, čo by to mohlo byť, ale to je možno pohľad niekoho, socializmus v hlavách, že si myslíme, že všetko je zadarmo, čo nie je pravda. Ale chýba mi objektivizácia tých potrieb. Kto urobil, alebo ako sme urobili objektivizáciu potrieb, a tým pádom, čo pôjde do toho balíka, že bude plne hradený z verejného financovania. Mňa, možno kolegov áno, možno niekoho áno, ale mňa nemusí zaujímať, z akých modelov sa vychádza pri koncepcii, pretože ani oregonský, ani Veľkej Británie, ani všetky tie ostatné nemusia byť pre slovenskú ekonomiku a pre slovenské zdravotníctvo najlepšie, a preto nie je dôležité, z čoho vychádzame, ale je dôležité, aký systém v praxi použijeme. Čo musím ako veľmi jasne povedať a pre mňa je skutočne ako neetický prístup, a je to tretí prístup cesty diferenciácie podľa veku. Ak si dovolí niekto napísať do správy, že princíp rôznych balíkov podľa veku, tak predpokladá, že čím je človek starší, tým menší bude rozsah plne hradenej zdravotnej starostlivosti a sústredí sa viac na symptomatickú liečbu ako na odstránenie príčin choroby. Spravodlivosť je zachovaná na vysokej úrovni, lebo každý, kto bol raz mladý a mal nárok na plne hradenú zdravotnú starostlivosť a dožil sa vysokého veku práve vďaka tejto zdravotnej starostlivosti poskytovanej v mladosti, zdá sa mi, že tu vytvárame jednu kategóriu ľudí, ktorú Boh nás chráň, aby sme sa nedožili, ak takýto systém máme do budúcnosti, lebo sme stredná generácia. Viac-menej, aby sme sa budúcnosti dožili, čiže pekne vás prosím, pán minister,  skúsme byť aj ľudskejší a možno nepustiť z ruky materiál, ktorý vám pripraví niekto na ministerstve, aby sme ľudí diferencovali podľa veku, ale podľa toho, akú a či je daná diagnóza a ochorenie potrebné liečiť. Koľko sa dá a ako sa dá s danou diagnózou fungovať. Všetky a pomerne veľa kompetencií podľa veľmi stručnej správy, lebo zas nevidím materiál, presúvame na Úrad pre dohľad, ktorý by mal byť taký regulátor. Hovoríte aj v istej časti o kompetenciách, ktoré by sa mali rozšíriť na ministerstve zdravotníctva, ale aj tu z tohto miesta zaznelo, pán minister, že ministerstvo zdravotníctva nezodpovedá za zdravotnú starostlivosť. Chcem sa opýtať, čo bude robiť rezort zdravotníctva, ak všetky kompetencie po nových zákonoch, ktoré sa predložia, čo bude robiť rezort zdravotníctva a akým spôsobom bude potom znižovaný počet pracovníkov, alebo ak nebude robiť ten dohľad, lebo budeme mať na to špeciálne úrady, na vzdelávanie máme svoje inštitúcie. Čiže tiež by ma zaujímalo, ak nevidíme konkrétne materiály, pýtame sa, možno sú to nie veľmi múdre a možno niekedy nie veľmi príjemné otázky, ale jednoducho niet z čoho iného vychádzať, ako z tohto materiálu. Ešte snáď taká poznámočka, kde píšete, Slovensko dáva na zdravotníctvo zdroje vo výške 6,5 percenta HDP, míňa približne 7 percent HDP. Sú to odhadované zdroje z roku 2003, ale nasledujúca veta, problém slovenského zdravotníctva nie je v jeho zdrojovej strane. Pýtam sa potom, prečo sa zadlžujú nemocnice, prečo nevieme oddlžiť, prečo nevedia, nemyslím si, že je zas až taká nesmierna korupcia v zdravotníctve, aby to bolo z tohto dôvodu, a trošku za desať rokov poslaneckej práce poznám, ako fungujú niektoré zdravotnícke zariadenia. Nemyslím si, že je problém práve v tom, že sa niekde zdroje zle míňajú, ale niekde zrejme asi je aj nedostatok. Nepýtali by sme si možno nejaké pôžičky na transformáciu. Podľa uznesenia vlády z októbra minulého roku mali by sme mať vypracovaný projekt definitívnej modernizácie zdravotníctva. Viem o tom, že by mali byť poskytnuté aj nejaké zdroje zo Svetovej banky. Možno snáď, keď ma vyžrebovali, pán minister z financií mi dá odpoveď zajtra na hodine otázok. Ešte možno trošičku poprosím kolegov o strpenie. Chcem sa vlastne spýtať na, konštatuje sa, že cieľ a t. j. transformácia štátnych zdravotníckych ústavov a nový zákon o prírodných liečebných zdrojoch, to je programové vyhlásenie, je skoro splnený tak na 50 percent, pretože síce sme pretransformovali štátne zdravotnícke ústavy na úrady pre verejné zdravotníctvo, myslím si, že zatiaľ ešte ich nejaký veľký dosah nevidíme, došlo snáď k zmene, ale zaujíma ma veľmi, a už je tu veľmi dlho vo vzduchu, zákon skutočne o liečivých zdrojoch, kúpeľoch a myslím si, že by bolo tiež vhodné nájsť aj dať do toho legislatívneho balíka aj tento návrh. A možno ešte moja posledná alebo predposledná otázka je, ministerstvo plne podporuje decentralizáciu zdravotníckych zariadení. Som veľmi rada, pretože určite tá centralizácia a to všetko, že by malo byť pod kuratelou rezortu a garantované štátom, je dobré, že sa skončilo. Ale spýtam sa  tiež na niekoľko mojich mesiacov dozadu otázky, či z koncepcie už vypadli koncové nemocnice a čo s tými diagnózami alebo s liečeniami pacientov, kde vyžadujú vysoko špecializované pracoviská, kde skutočne ani solidárny balík nie je dnes možno postačujúci. Hovorili sme vždy o tých troch veľkých koncových nemocniciach, bohužiaľ, odkedy pán minister Kováč takúto koncepciu predstavil, urobili sme nesmierne množstvo ďalších nových fakultných nemocníc, ktoré sme naviazali na štátny rozpočet alebo na garanciu štátu, čiže či už je to pasé a už sa s tým viac nestretneme. A teší ma, že už dnes súkromné nemocnice ako mali po minulé roky nebudú mať možno nejaký špeciálny prístup k investičným zdrojom, mal by tu byť potom nejaký jeden systém, ako sa budú investície vyrábať. A ešte možno jedna poznámočka. Pán minister, ku mzdovým nákladom tvoriacim 69 percent nákladov. Áno, je to dnes najväčšia položka v zdravotníctve, ale tak trošku rozhodoval parlament o mzdách vo verejnej službe pracovníkov, ale nemyslím si, že išlo o nejaké získanie politických bodov na nekryté plošné zvyšovanie miezd. Jednoducho tento parlament nesúhlasil s tým, aby boli znížené tabuľkové miesta na jednu kategóriu, ale nič nenavyšoval a nič nezvyšoval. A snáď ešte možno ku komorám. Tiež nemáme materiál, na základe ktorého by bolo možné sa vyjadriť, ale čiže bolo by ho dobré vidieť a myslím si, že bolo by dobré, aby rezort a tí, ktorí sú tvorcovia koncepcie a zákona o poskytovateľoch, veľmi dôsledne komunikovali so všetkými skupinami pracovníkov pracujúcich v zdravotníctve, a to nielen lekármi a zdravotníckymi pracovníkmi, ale aj tými inými. A z toho dôvodu by bolo dobré, a to je záver môjho vystúpenia, keby sme v dohľadnej dobe mohli vidieť návrh šiestich zákonov aj v takej podobe, ktoré sú dnes v pripomienkovom konaní, aby nám boli buď zaslané na naše maily, alebo aby nám boli sprístupnené na internetovej stránke a aby bolo možné, tak ako ste, pán minister, tu navrhovali pred nejakým časom, viesť normálne pokojný dialóg nielen odbornej verejnosti, ale aj tej, ktorá bude musieť o týchto zákonoch rozhodovať a bude zodpovedná, nie vy, pretože vy budete len spracovateľ a všetko ponecháte na tento parlament, však poslanci rozhodli a rozhodnú a ponesú zodpovednosť, ale aby to bolo vytvorené spoločnými silami a aby sme niesli zodpovednosť vy s odbornou garanciou a my s tým, že vieme to posúdiť primerane ľudsky, logicky a tak, aby to bolo v prospech skutočne pacientov a občanov. Ďakujem pekne. (Potlesk.)